Eduskuntavaalien ääniharavat olivat liikkeellä kymmenien tuhansien eurojen vaalibudjeteilla, ilmenee ehdokkaiden valtiontalouden tarkastusvirastolle jättämistä vaalirahailmoituksista.

Uudet kansanedustajat jättivät valtakirjat tarkastettavaksi 23.4.2019.

Eniten rahaa poltti RKP:n puheenjohtaja Anna-Maja Henriksson, 55 000 euroa. Rahat tulivat Henrikssonin vaalikassaan pääasiassa puolueelta ja puolueyhdistykseltä. Omaa rahaa Henriksson ei käyttänyt kampanjaansa euroakaan.

Juttu jatkuu kuvan jälkeen.

RKP:n puheenjohtaja Anna-Maja Henriksson osallistui vaalien alla Iltalehden Riisuttuun puoluetenttiin. JUKKA LEHTINEN

Toiseksi eniten rahaa käytti keskustan puheenjohtaja, pääministeri Juha Sipilä. Hänen vaalibudjettinsa oli 36 000 euroa. Siitä oman rahan osuus oli 11 000 euroa.

Kolmanneksi eniten rahaa käytti vasemmistoliiton puheenjohtaja Li Andersson. Hänen vaalibudjettinsa oi 30 800 euroa. Omaa rahaa Andersson käytti 8 500 euroa.

Vaalien äänikuningas Jussi Halla-aho (ps) oli liikkeellä käytännössä nollabudjetilla. Halla-aho käytti kampanjaansa 307,52 euroa. Rahat tulivat Halla-ahon omasta pussista.

PS:n puheenjohtaja Jussi Halla-aho Iltalehden haastattelussa vaalipäivänä 14. huhtikuuta. KREETA KARVALA

Iltalehden listaus ei ole täydellinen. Ääniharavien Top 10 -listalta puuttuvat kokoomuksen Antti Häkkänen (3.) ja Elina Lepomäki (5.) sekä SDP:n Antti Lindtman (10.). He eivät ole jättäneet vaalirahailmoituksiaan

Vapaaehtoisen ilmoituksen takaraja umpeutui 13.4. Ehdokkaiden on jätettävä vaalirahailmoitus 17. kesäkuuta mennessä.

Ääniharavien Top 10 ja yhden äänen hinta

Iltalehti laski, paljonko eniten ääniä saaneilta kansanedustajilta kului rahaa per saatu ääni.

1. Jussi Halla-aho, 30 596 ääntä, vaalibudjetti 307,52 euroa. Yhden äänen hinta: runsaat 0,01 euroa.

2. Li Andersson, 24 542 ääntä, vaalibudjetti 30 800 euroa. Yhden äänen hinta: 1,25 euro.

3. Antti Häkkänen, 20 234 ääntä, vaalirahailmoitus jättämättä.

4. Pekka Haavisto (vihr), 20 163 ääntä, vaalibudjetti 26 940 euroa (omaa rahaa 6 796 euroa). Yhden äänen hinta: 1,34 euroa.

5. Elina Lepomäki, 19 292 ääntä, vaalirahailmoitus jättämättä.

6. Sanna Marin (sd), 19 088 ääntä, vaalibudjetti 21 900 (omaa rahaa 1 555 euroa). Yhden äänen hinta: 1,15 euroa.

7. Juha Sipilä, 16 688 ääntä, vaalibudjetti 36 000 euroa (omaa rahaa 11 000). Yhden äänen hinta: 2,16 euroa.

8. Ville Tavio (ps), 14 957 ääntä, vaalibudjetti 25 000 euroa (omaa rahaa 20 000 euroa). Yhden äänen hinta: 1,67 euroa.

9. Anna-Maja Henriksson, 14 454 ääntä, vaalibudjetti 55 000 euroa (ei omaa rahaa lainkaan). Yhden äänen hinta: 3,78 euroa.

10. Antti Lindtman, 14 541 ääntä, vaalirahailmoitus jättämättä.

Ehdokkaiden jättämiin vaalirahailmoituksiin voi tutustua valtiontalouden tarkastusviraston vaali- ja puoluerahoitussivuilla osoitteessa www.vaalirahoitusvalvonta.fi.